ประกันภัยคุมเข้มจ่ายค่าการตลาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

อิงสินไหมรายปีก่อนปันรายได้ รื้อระบบคำนวณตามยอดขาย
โพสต์ทูเดย์ — บริษัทประกันภัยปรับแผนจ่ายผลตอบแทนนายหน้า เน้นดูกำไรปลายปีก่อนคืนโบนัส หวั่นขาดทุนฉุดเงินกองทุนทรุด
นายผดุงสิน แต่รุ่งเรือง ประธานเจ้าหน้าที่บริหาร บริษัท อินชัวร์ โอเค โบรกเกอร์ เปิดเผยว่า ปัจจุบันการทำธุรกิจนายหน้าประกันภัยหรือโบรกเกอร์ ไม่ได้มีผลตอบแทนจำนวนมากเหมือนอดีต และการจ่ายผลตอบแทนของบริษัทประกันภัยเปลี่ยนแปลงไป โดยจะดูผลงานสิ้นปี หากพอร์ตลูกค้าของนายหน้ามีกำไรดีก็จะมีการแบ่งปันผลกำไรให้กับนายหน้า แต่หากพอร์ตลูกค้าขาดทุนจะไม่ได้รับผลตอบแทนพิเศษ ซึ่งบริษัทประกันภัยมีความระมัดระวังในการบริหารจัดการความเสี่ยงมากขึ้น
กลยุทธ์การจ่ายผลตอบแทนแก่นายหน้าดังกล่าวแตกต่างจากเดิม ที่จะจ่ายค่าผลตอบแทนพิเศษนอกเหนือจากค่านายหน้าตามกฎหมาย ตามปริมาณยอดขาย หากทำยอดขายได้สูงก็มีอำนาจในการต่อรองผลตอบแทนพิเศษได้เปอร์เซ็นต์สูง แต่ปัจจุบันบริษัทนายหน้าประกันภัยจะต้องช่วยคัดเลือกลูกค้าให้กับบริษัทประกันด้วย
“ตอนนี้ที่ได้แน่ๆ และได้ทันที คือ ค่านายหน้า 18% ฉะนั้น บริษัทนายหน้าจะต้องหันมาบริหารจัดการค่าใช้จ่ายของตัวเองให้ต่ำกว่า 18% ซึ่งส่วนใหญ่จะเป็นค่าใช้จ่ายด้านพนักงาน การบริการลูกค้า เราจะพยายามคุมไม่ให้เกิน 1012% เพื่อจะได้มีกำไรอย่างน้อยต้องไม่ต่ำกว่า 5%” นายผดุงสิน กล่าว
สำหรับในปี 2554 บริษัทตั้งเป้าหมายกำไรไม่ต่ำกว่า 5% จากเบี้ยรับรวมที่วางไว้จะต้องถึง 120 ล้านบาท จากปี 2553 ที่เริ่มทำธุรกิจเพียง 7 เดือน มีเบี้ยรับรวม 53 ล้านบาท และยังเป็นปีที่ไม่มีกำไร ซึ่งได้ดึงให้พนักงาน 25 คน เข้ามามีส่วนร่วมในการขยายตลาดให้ได้ตามเป้าหมาย ด้วยการดูแลลูกค้าเก่าอย่างใกล้ชิด เพราะขณะนี้มีบริษัทนายหน้าประกันภัยที่ขายผ่านโทรศัพท์พยายามเจาะเข้ามาขายลูกค้าของบริษัท ซึ่งโทร.ล่วงหน้า 34 เดือน อาจทำให้ลูกค้าเก่ามีการเปลี่ยนใจได้
“ฐานลูกค้าที่ขายโดยตัวแทนกับขายผ่านโทรศัพท์จะซ้ำกันบางส่วน เพราะลูกค้ามีการไปใช้บริการสินเชื่อ หรือบริการการเงินกับที่อื่นๆ จึงต้องดูแล และมีการจัดกิจกรรมการคืนกำไรให้ลูกค้าในรูปแบบต่างๆ โดยเฉพาะอย่างยิ่งการให้บริการเรื่องเคลม” นายผดุงสิน กล่าว